b'\n_START_ARTICLE_\nRusijos politin\xc4\x97 sistema\n_START_PARAGRAPH_\nRusijos politin\xc4\x97 sistema nustato Rusij\xc4\x85 kaip federalin\xc4\x99 pusiau prezidentin\xc4\x99 respublik\xc4\x85._NEWLINE_Po Taryb\xc5\xb3 S\xc4\x85jungos i\xc5\xa1irimo 1991 metais, valstyb\xc4\x97s valdymo forma Rusijos Federacijoje\xc2\xa0\xe2\x80\x93 prezidentin\xc4\x97 demokratija. Valstyb\xc4\x97s galva\xc2\xa0\xe2\x80\x93 Prezidentas, kuris nurodo u\xc5\xbesienio ir vidaus politikos kryptis bei reprezentuoja valstyb\xc4\x99. Taip pat skiria ambasadorius, pasira\xc5\xa1o tarptautinius susitarimus._NEWLINE_\xc4\xaestatym\xc5\xb3 leid\xc5\xbeiamoji vald\xc5\xbeia\xc2\xa0\xe2\x80\x93 Federalinis susirinkimas, sudaryta i\xc5\xa1 450 viet\xc5\xb3 Valstyb\xc4\x97s D\xc5\xabmos (\xc5\xbeemutiniai r\xc5\xabmai) bei 178 nari\xc5\xb3 Federacijos Tarybos (auk\xc5\xa1tieji r\xc5\xabmai)._NEWLINE_Vykdomoji vald\xc5\xbeia\xc2\xa0\xe2\x80\x93 ministr\xc5\xb3 kabinetas, kuriam vadovauja Ministras Pirmininkas._NEWLINE_1993\xc2\xa0m. \xc5\xa1alies konstitucija apibr\xc4\x97\xc5\xbe\xc4\x97 \xc5\xa1alies valdym\xc4\x85\xc2\xa0\xe2\x80\x93 pagal j\xc4\x85 pagrindiniai valstyb\xc4\x97s vadovai yra prezidentas ir premjeras. Tiesa, prezidentui suteikta daugiau gali\xc5\xb3._NEWLINE_Nuo 2012\xc2\xa0m. gegu\xc5\xbe\xc4\x97s m\xc4\x97nesio \xc5\xa1alies prezidentu yra Vladimir Putin, o premjeru\xc2\xa0\xe2\x80\x93 buv\xc4\x99s prezidentas (2008 - 2012) Dmitry Medvedev.\n_START_SECTION_\nPrezidento rinkimai\n_START_PARAGRAPH_\nKonstitucijoje nurodyta, kad \xc5\xa1alies prezidento kadencija trunka 6 metus, o tas pats \xc5\xbemogus \xc5\xa1\xc4\xaf post\xc4\x85 gali u\xc5\xbeimti ne daugiau nei dvi kadencijas i\xc5\xa1 eil\xc4\x97s. Kandidatas \xc4\xaf prezidentus turi b\xc5\xabti Rusijos pilietis, ne jaunesnis nei 35 metai ir gyventi \xc5\xa1alyje bent 10 pastar\xc5\xb3j\xc5\xb3 met\xc5\xb3. Jei prezidentas d\xc4\x97l koki\xc5\xb3 nors prie\xc5\xbeas\xc4\x8di\xc5\xb3 pasitraukia i\xc5\xa1 posto, nauji rinkimai vyksta ne v\xc4\x97liau nei trys m\xc4\x97nesiai nuo tos dienos. Rinkimai vyksta dviej\xc5\xb3 etap\xc5\xb3 principu\xc2\xa0\xe2\x80\x93 jei per pirm\xc4\x85j\xc4\xaf rat\xc4\x85 nei vienas kandidatas negauna daugiau nei pus\xc4\x97s balsavusi\xc5\xb3 bals\xc5\xb3, rengiamas antras ratas._NEWLINE_Pirmuoju \xc5\xa1alies prezidentu 1991 m. rinkimuose buvo i\xc5\xa1rinktas Borisas Jelcinas. 1991 met\xc5\xb3 gruod\xc4\xaf kartu su Ukrainos vadovu Leonidu Ku\xc4\x8dma ir Baltarusijos parlamento pirmininku Stanislavu \xc5\xa0u\xc5\xa1kevi\xc4\x8diumi nusprend\xc4\x97 sukurti Nepriklausom\xc5\xb3 valstybi\xc5\xb3 sandraug\xc4\x85, \xc4\xaf kuri\xc4\x85 \xc4\xafsiliejo dauguma buvusi\xc5\xb3 sovietini\xc5\xb3 respublik\xc5\xb3. B. Jelcino \xc4\xafsaku 1994 met\xc5\xb3 pabaigoje \xc4\xaf \xc4\x8ce\xc4\x8d\xc4\x97nij\xc4\x85 buvo \xc4\xafvesta kariuomen\xc4\x97, prasid\xc4\x97jo pirmasis \xc4\x8ce\xc4\x8d\xc4\x97nijos karas._NEWLINE_Antruose prezidento rinkimuose 1996 m. v\xc4\x97l nugal\xc4\x97jo B. Jelcinas._NEWLINE_1999\xc2\xa0m. gruod\xc5\xbeio 31 d. jis atsistatydino i\xc5\xa1 pareig\xc5\xb3 ir laikinuoju prezidentu tapo Vladimiras Putinas. 2000\xc2\xa0m. kovo 25 d. vyko nauji prezidento rinkimai. Surink\xc4\x99s beveik 53\xc2\xa0% bals\xc5\xb3 nugal\xc4\x97jo V. Putinas. Jis v\xc4\x97liau prezidentu buvo ir antrai kadencijai i\xc5\xa1 eil\xc4\x97s, nugal\xc4\x97j\xc4\x99s 2004 m. rinkimuose\xc2\xa0\xe2\x80\x93 surink\xc4\x99s 71.31\xc2\xa0% bals\xc5\xb3._NEWLINE_2007\xc2\xa0m. V. Putinas paskelb\xc4\x97, kad jo pasek\xc4\x97ju jis mato Dmitrij\xc5\xb3 Medvedev\xc4\x85. 2008 m. rinkimuose jis tapo tre\xc4\x8diuoju Rusijos prezidentu._NEWLINE_2012\xc2\xa0m. kovo 4 d. vyko prezidento rinkimai._NEWLINE_2011\xc2\xa0m. rugs\xc4\x97jo 24 d. Vieningosios Rusijos partijos suva\xc5\xbeiavime D. Medvedevas oficialiai pasi\xc5\xabl\xc4\x97 naujuoju prezidentu rinkti V. Putin\xc4\x85, o pastarasis parei\xc5\xa1k\xc4\x97, kad mato D. Medvedev\xc4\x85 naujuoju ministru pirmininku. 2012\xc2\xa0m. prezidento rinkimuose dalyvavo penki kandidatai\xc2\xa0\xe2\x80\x93 V. Putinas, Gennady Zyuganov, Sergey Mironov, Vladimir Zhirinovsky ir Mikhail Prokhorov.\n_START_SECTION_\nPartijos\n_START_PARAGRAPH_\n2011\xc2\xa0m. gruod\xc5\xbeio 4 d. vyko rinkimai \xc4\xaf Rusijos Valstyb\xc4\x97s D\xc5\xabm\xc4\x85. Daugiau nei pus\xc4\x99 vis\xc5\xb3 450 viet\xc5\xb3 laim\xc4\x97jo valdan\xc4\x8dioji ir V. Putino vadovaujama partija Vieningoji Rusija\xc2\xa0\xe2\x80\x93 ji rinkimuose gavo 49,32% bals\xc5\xb3._NEWLINE_19,19% rinkimuose dalyvavusi\xc5\xb3 rink\xc4\x97j\xc5\xb3 bals\xc5\xb3 ir antr\xc4\x85j\xc4\x85 viet\xc4\x85 u\xc5\xbe\xc4\x97m\xc4\x97 Rusijos Federacijos Komunist\xc5\xb3 partija. Tre\xc4\x8dia liko kairi\xc5\xb3j\xc5\xb3 centro partija Teisinga Rusija\xc2\xa0\xe2\x80\x93 13,24%. Nacionalistin\xc4\x97 Rusijos liberal\xc5\xb3 demokrat\xc5\xb3 partija liko ketvirta\xc2\xa0\xe2\x80\x93 11,67% bals\xc5\xb3._NEWLINE_Po \xc5\xa1i\xc5\xb3 rinkim\xc5\xb3 daug Rusijos pilie\xc4\x8di\xc5\xb3 liko nepatenkinti ir kaltindami vald\xc5\xbei\xc4\x85 (V. Putin\xc4\x85 ir Vieningosios Rusijos partij\xc4\x85) padirbtais rinkim\xc5\xb3 rezultatais i\xc5\xa1\xc4\x97jo \xc4\xaf miest\xc5\xb3 gatves. 2011\xc2\xa0m. gruod\xc5\xbeio 10 d. Rusijoje kilo did\xc5\xbeiausi gyventoj\xc5\xb3 protestai nuo Taryb\xc5\xb3 S\xc4\x85jungos griuvimo. \xc5\xbdmon\xc4\x97s reikalavo, kad V. Putinas ir kiti politikai atsistatydint\xc5\xb3 bei b\xc5\xabt\xc5\xb3 surengti nauji rinkimai. 2011\xc2\xa0m. gruod\xc5\xbeio 24 d. dar didesni protestai kilo sostin\xc4\x97je Maskvoje.'